ICHI บวกแรง 8% รับกำไร Q1 ทะลุ 222 ล้าน “นิวไฮ” รอบ 28 ไตรมาส แย้ม Q2 โตต่อ
ICHI บวกแรง 8% รับกำไรไตรมาส 1/66 ทะลุ 222 ล้านบาท “นิวไฮ” ในรอบ 28 ไตรมาส แย้ม Q2/66 โตต่อ รับอานิสงส์อากาศร้อนจัด
ICHI บวกแรง 8% รับกำไร Q1/66 ทะลุ 222 ล้าน “นิวไฮ” รอบ 28 ไตรมาส แย้ม Q2 โตต่อ อานิสงส์อากาศร้อนจัด
11 พ.ค. 2566

ผู้สื่อข่าวรายงานว่า วันนี้(11พ.ค.66)ราคาหุ้นบริษัท อิชิตัน กรุ๊ป จำกัด (มหาชน) หรือ ICHI ณ เวลา 11:04 น. อยู่ที่ระดับ 13.00 บวก 1.00 บาท หรือ 8.33% สูงสุดที่ระดับ 13.10 บาท ต่ำสุดที่ระดับ  12.50 บาท ด้วยมูลค่าการซื้อขาย 198.02 ล้านบาท  หลังโชว์งบกำไรไตรมาส 1/66 เพิ่มขึ้น 113% มาที่ 222 ล้านบาท จากปีก่อนกำไร 104 ล้านบาท

ด้านนายตัน ภาสกรนที กรรมการผู้อำนวยการ ICHI กล่าวว่า ผลการดำเนินงานไตรมาส 1/66 ด้วยรายได้ 1,832.5 ล้านบาท เพิ่มขึ้น 27% และมีกำไรสุทธิ 222 ล้านบาท เพิ่มขึ้น 113% จากช่วงเดียวกันของปีก่อน และนับเป็นกำไรสูงสุด (New High) ในรอบ 28 ไตรมาสที่ผ่านมา ขณะที่อัตรากำไรขั้นต้นอยู่ในระดับสูง 21% เป็นผลมาจากประสิทธิภาพในการบริหารต้นทุน
โดยสินค้าใหม่กระแสแรง ทั้ง “ตันซันซู” น้ำอัดลมสไตล์เกาหลี ล่าสุดเพิ่งเปิดตัวรสชาติใหม่ โซจู ไอศกรีมเมลอน  และ “น้ำด่าง อิชิตัน พลัส CBD” จากกัญชง ที่เข้ามาเสริมพอร์ตใหม่ เพื่อต่อยอดกลยุทธ์ของบริษัทที่ต้องการขยายกลุ่มสินค้า Non-Tea นอกเหนือจาก อิชิตัน กรีนที และเย็นเย็น น้ำจับเลี้ยงสมุนไพร ที่ยังคงความสามารถในการทำกำไรทะลุเป้า ทั้งหมดช่วยสนับสนุนอัตรากำลังการผลิตเดือน มี.ค.ทะลุ 100 ล้านขวดต่อเดือน ซึ่งเป็นการผลิตสูงที่สุดเป็นครั้งแรกรอบ 12 ปีที่ก่อตั้ง
นอกจากนี้ บริษัทยังไม่ได้รับผลกระทบจากภาษีความหวานที่เพิ่มขึ้น 3 เท่าตัว เนื่องจากได้ปรับสูตรเครื่องดื่มลดน้ำตาลลง ทำให้ไม่ต้องเสียภาษีเพิ่ม แล้วยังช่วยลดต้นทุนลงได้ เนื่องจากน้ำตาลมีการขยับราคาขึ้น การปรับสูตรครั้งนี้จึงเป็นส่วนสำคัญที่ทำให้อัตรากำไรขั้นต้นอยู่ที่ 21%  และยังสามารถตอบโจทย์เทรนด์สินค้าด้านสุขภาพที่มาแรง
ด้านสินค้าส่งออก อิชิตัน เดินหน้ากิจกรรมทางการตลาดรุกกลุ่มประเทศ CLMV และประเทศแถบตะวันออกกลาง คาดว่าปีนี้จะกลับมาเติบโตมากกว่า 5% ส่วนธุรกิจ ICHITAN OEM SERVICE สามารถปิดดีลลูกค้าใหม่รายใหญ่ 1 ราย คือ เครื่องดื่ม IF  ที่เริ่มรับรู้รายได้แล้วในไตรมาส 1/2566 และยังอยู่ในระหว่างเจรจาปิดดีลกับอีกหลายบริษัท
แนวโน้มผลการดำเนินงานไตรมาส 2/66 คาดว่าจะยังคงเติบโตต่อไป อานิสงส์จากช่วงพีคสุดของหน้าร้อนที่ปีนี้อุณหภูมิร้อนจัด ประกอบกับปัจจัยหนุน 3 เด้ง การท่องเที่ยวในประเทศฟื้นแรง, สงกรานต์คึกคักคาดเงินสะพัดถึง 1.25 แสนล้านบาท และสุดท้ายบรรยากาศเลือกตั้งช่วยกระตุ้นเศรษฐกิจหมุนเวียน จึงมั่นใจว่าจะช่วยให้ผลประกอบการ Q2/66 มีโอกาสสูงที่จะโตต่อเนื่องทุบสถิติ สนับสนุนเป้าหมายที่วางไว้ คือ อัตรากำไรขั้นต้นมากกว่า 20% รายได้รวมเพิ่มขึ้น 15% แตะ 7,300 ล้านบาทในปีนี้